CELEX: 52016PC0477
Language: da
Date: 2016-07-19
Title: Forslag til EUROPA-PARLAMENTETS OG RÅDETS FORORDNING om ændring af forordning (EU) nr. 952/2013 om EU-toldkodeksen for så vidt angår varer, der midlertidigt har forladt Unionens toldområde ad sø- eller luftvejen

EUROPA-KOMMISSIONEN
            Bruxelles, den 19.7.2016
            COM(2016) 477 final
            2016/0229(COD)
            Forslag til
            EUROPA-PARLAMENTETS OG RÅDETS FORORDNING
            om ændring af forordning (EU) nr. 952/2013 om EU-toldkodeksen for så vidt angår varer, der midlertidigt har forladt Unionens toldområde ad sø- eller luftvejen
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen
                  1
                har til formål at lette den lovlige handel og samtidig sikre et passende toldtilsyn og bekæmpelsen af svig.
            
            
               EU-toldkodeksen trådte i kraft den 30. oktober 2013, men den finder anvendelse i sin helhed fra den 1. maj 2016. 
            
            
               Dette forslag har til formål at ændre artikel 136 i EU-toldkodeksen for at sikre effektiv anvendelse af andre af EU-toldkodeksens bestemmelser, navnlig i forbindelse med toldtilsyn. Denne ændring bør træde i kraft hurtigst muligt, således at den kan bidrage til et effektivt toldtilsyn.
            
            
               Med henblik på at lette handelsstrømmene finder visse bestemmelser i henhold til EU-toldkodeksens artikel 136 i (navnlig bestemmelserne om midlertidig opbevaring og om forpligtelserne til at indgive en summarisk indpassageangivelse, at underrette om et søgående skibs eller et luftfartøjs ankomst, at transportere og frembyde varerne for toldmyndighederne ved losning eller omladning og at afvente tilladelse før losning eller omladning af varerne) ikke anvendelse på varer, som midlertidigt har forladt Unionens toldområde, når de transporteres ad sø- eller luftvejen mellem to steder i dette område, forudsat at transporten er foregået direkte uden stop uden for Unionens toldområde. Det, at bestemmelserne ikke anvendes, kan dog udgøre en risiko for, at der ikke føres effektivt toldtilsyn med disse varer.
            
            
               EU-toldkodeksens artikel 136 fjerner ikke det i EU-toldkodeksens artikel 134 fastsatte krav, om at varer, der føres ind i Unionens toldområde, skal undergives toldtilsyn og, hvor det er relevant, underkastes toldkontrol. Den nuværende tekst i EU-toldkodeksens artikel 136 medfører dog, at der ikke findes et klart retsgrundlag for at kræve frembydelse af disse varer for toldmyndighederne. Uden en sådan frembydelse kan toldmyndighedernes tilsyn med ikke-EU-varer og EU-varer, hvis status skal fastslås, blive vanskeligere. 
            
            
               Toldmyndighederne i disse efterfølgende havne eller lufthavne skal have muligheden for at sikre fuldstændig og korrekt opkrævning af importafgifter og andre afgifter eller korrekt anvendelse af ikke-afgiftsmæssige foranstaltninger (f.eks. veterinær og plantesundhedsmæssig kontrol) samt for at identificere risici vedrørende varer, der ankommer til deres havne eller lufthavne.
            
            
               For at sikre korrekt anvendelse af EU-toldkodeksens andre bestemmelser, navnlig bestemmelserne om toldtilsyn, er det derfor absolut nødvendigt at foreslå en ændring af anvendelsesområdet for EU-toldkodeksens artikel 136, således at der skelnes mellem ikke-EU-varer og EU-varer på følgende måde:
            
            
               (1)For det første bør de bestemmelser, der ikke finder anvendelse, når ikke-EU-varer på ny føres ind i Unionens toldområde efter midlertidigt at have forladt det ad direkte sø- eller luftveje, begrænses til: 
            
            
               (1)Bestemmelserne om forpligtelsen til at indgive en summarisk indpassageangivelse (EU-toldkodeksens artikel 127-130) og 
            
            
               (2)Bestemmelserne om forpligtelsen til at underrette toldstedet for den første indpassage om et søgående skibs eller et luftfartøjs ankomst til Unionens toldområde (EU-toldkodeksens artikel 133) 
            
            
               (3)Derimod bør bestemmelserne om midlertidig opbevaring og bestemmelserne om forpligtelserne til at transportere varerne til et bestemt sted, til at frembyde dem for toldmyndighederne ved losning eller omladning og til at afvente tilladelse før losning eller omladning finde anvendelse i disse situationer og dermed gøre det muligt at føre passende toldtilsyn. 
            
            
               (2)For det andet bør samme forhold gælde for EU-varer, hvis status skal fastslås i henhold til EU-toldkodeksens artikel 153, stk. 2, således at toldmyndighederne er i stand til at kontrollere deres status som EU-varer.  
            
            
               (3)For det tredje kan de regler, som ikke finder anvendelse på EU-varer, der har bevaret deres status i medfør af EU-toldkodeksens artikel 155, stk. 2, ydermere omfatte reglerne om forpligtelsen til at frembyde varerne for toldmyndighederne ved losning eller omladning og til at afvente tilladelse før losning eller omladning af varerne (EU-toldkodeksens artikel 139-140). Dette skyldes, at selv hvis varerne midlertidigt har forladt Unionens toldområde, er deres status ikke blevet ændret, og den behøver ikke at blive fastslået.
            
            
               (4)Til sidst bør følgende henvisninger udgå fra EU-toldkodeksens artikel 136: 
            
            
               (1)Henvisningerne til EU-toldkodeksens artikel 135, stk. 1, og artikel 137 bør udgå, da varerne under alle omstændigheder bør transporteres til bestemte steder, som anvises af toldmyndighederne 
            
            
               (2)Henvisningen til EU-toldkodeksens artikel 141 bør udgå, da artikel 141, stk. 1, bør finde anvendelse på varer, som på ny føres ind i Unionens toldområde under en forsendelsesprocedure. 
            
         
         
            
               (3)Henvisningen til EU-toldkodeksens artikel 144-149 bør udgå, da bestemmelserne om midlertidig opbevaring i forvejen ikke finder anvendelse på EU-varer, og da bestemmelsens anvendelse på ikke-EU-varer blev udelukket ved en fejl. 
            
            
               •Sammenhæng med Unionens politik på andre områder
            
            
               
                  Målet med forslaget er at sikre den korrekte anvendelse af forordning (EU) nr. 952/2013 i fuld overensstemmelse med de eksisterende politikker og mål, der er relevante for handel med varer, der føres ind i og ud af samt fra og til EU's toldområde. 
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Retsgrundlaget er artikel 207 i traktaten om Den Europæiske Unions funktionsmåde.
            
            
               
                   
               
            
            
               •Nærhedsprincippet  
            
            
               Forslaget henhører under Unionens enekompetence, jf. artikel 3, stk. 1, litra e), i traktaten om Den Europæiske Unions funktionsmåde. 
            
            
               
                   
               
            
            
               •Proportionalitetsprincippet
            
            
               Forslaget indebærer ikke nogen nye politiske tiltag i forhold til den retsakt, som det har til formål at ændre. Det ændrer blot en enkelt bestemmelse for at sikre korrekt anvendelse af de andre bestemmelser i samme forordning. Da forordning (EU) nr. 952/2013 er en EU-retsakt, kan den kun ændres ved en tilsvarende retsakt. Medlemsstaterne kan ikke handle enkeltvis.
            
            
               
                   
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
                     
                        Høringer af interesserede parter
                     
                  
               
               Denne ændring ændrer ikke substansen i forordning (EU) nr. 952/2013, så derfor er den høring af interesserede parter, der blev afholdt forud for vedtagelsen af nævnte forordning, stadig relevant.
            
            
               Ændringen er også blevet drøftet med medlemsstaterne og repræsentanter for de erhvervsdrivende på en række fælles møder mellem Toldekspertgruppen og Erhvervskontaktgruppen, hvor der blev opnået enighed om substansen i den foreslåede version. 
            
            
            
                     
                        Konsekvensanalyse
                     
                     
                        Der er ikke behov for en yderligere konsekvensanalyse. Dette forslag ændrer blot en enkelt bestemmelse for at bringe den i overensstemmelse med andre bestemmelser i forordning (EU) nr. 952/2013, som er en omarbejdning af forordning (EF) nr. 450/2008, og som Kommissionen har foretaget en konsekvensanalyse af. 
                     
                     
                  
               
               4.VIRKNINGER FOR BUDGETTET
            
         
         
            
               
                  Den foreslåede ændring bør ikke medføre nogen direkte budgetmæssige konsekvenser, men vil lette opkrævningen af egne indtægter.
               
            
            
               2016/0229 (COD)
            
            
               Forslag til
            
            
               EUROPA-PARLAMENTETS OG RÅDETS FORORDNING
            
            
               om ændring af forordning (EU) nr. 952/2013 om EU-toldkodeksen for så vidt angår varer, der midlertidigt har forladt Unionens toldområde ad sø- eller luftvejen
            
            
               EUROPA-PARLAMENTET OG RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 207,
            
            
               under henvisning til forslag fra Europa-Kommissionen,
            
            
               efter fremsendelse af udkast til lovgivningsmæssig retsakt til de nationale parlamenter,
            
            
               efter den almindelige lovgivningsprocedure, og
            
            
               ud fra følgende betragtninger:
            
            
               (1)Med henblik på at lette handelsstrømmene udelukker artikel 136 i Europa-Parlamentets og Rådets forordning (EU) nr. 952/2013
                  2
                anvendelsen af visse bestemmelser i nævnte forordning på varer, der midlertidigt har forladt Unionens toldområde, når de transporteres uden stop mellem to EU-havne eller -lufthavne uden for Unionen. De pågældende bestemmelser omhandler reglerne om forpligtelsen til at indgive en summarisk indpassageangivelse, reglerne om forpligtelsen til at underrette om et søgående skibs eller et luftfartøjs ankomst, reglerne om forpligtelsen til at transportere varerne til et bestemt sted og frembyde dem for toldmyndighederne på det sted, hvor de losses eller omlades, og reglerne om midlertidig opbevaring.
            
            
               (2)Dermed findes der ikke et klart retsgrundlag for kravet om frembydelse af varer, der losses eller omlades på det sted, hvor varerne på ny føres ind i Unionens toldområde efter midlertidigt at have forladt det. Uden frembydelse kan det være vanskeligere for toldmyndighederne at sikre tilsynet med disse varer, og der er både risiko for, at importafgifter og andre afgifter ikke opkræves korrekt, og at ikke-afgiftsmæssige foranstaltninger såsom veterinær og plantesundhedsmæssig kontrol ikke anvendes korrekt.
            
            
               (3)Artikel 136 i forordning (EU) nr. 952/2013 bør derfor ændres for at tage hensyn til de forskellige forhold med hensyn til ikke-EU-varer og EU-varer. 
            
            
               (4)For at sikre effektivt toldtilsyn med ikke-EU-varer bør bestemmelserne om forpligtelserne til at transportere varerne til bestemte steder, til at frembyde dem for toldmyndighederne ved losning eller omladning og til at afvente tilladelse før losning eller omladning samt bestemmelserne om midlertidig opbevaring finde anvendelse på ikke-EU-varer. Artikel 136 bør derfor foreskrive, at kun reglerne om forpligtelsen til at indgive en summarisk indpassageangivelse og forpligtelsen til at underrette om et søgående skibs eller et luftfartøjs ankomst udelukkes med hensyn til ikke-EU-varer.
            
            
               (5)For at sikre effektivt tilsyn med EU-varer bør der i artikel 136 skelnes mellem forholdene for EU-varer, hvis status skal fastslås i henhold til artikel 153, stk. 2, i forordning (EU) nr. 952/2013, og EU-varer, der har bevaret deres status i medfør af samme forordnings artikel 155, stk. 2. 
            
            
               (6)For så vidt angår EU-varer, hvis status skal fastslås i henhold til artikel 153, stk. 2, i forordning (EU) nr. 952/2013, bør kun anvendelsen af reglerne om forpligtelsen til at indgive en summarisk indpassageangivelse og forpligtelsen til underrette om et søgående skibs eller et luftfartøjs ankomst udelukkes, således at der gives mulighed for passende toldtilsyn.
            
            
               (7)Reglerne i artikel 139 i forordning (EU) nr. 952/2013 om forpligtelsen til at frembyde varerne for toldmyndighederne ved losning eller omladning og forpligtelsen i artikel 140 i samme forordning til at afvente tilladelse før losning eller omladning af varerne bør heller ikke anvendes på EU-varer, der har bevaret deres status i medfør af samme forordnings artikel 155, stk. 2, under hensyntagen til, at selv hvis varerne midlertidigt har forladt Unionens toldområde, er deres status ikke blevet ændret og den behøver ikke at blive fastslået. 
            
            
               (8)Henvisningerne i artikel 136 i forordning (EU) nr. 952/2013 til samme forordnings artikel 135, stk. 1, og artikel 137 bør udgå for at forpligte den person, der fører varer ind i Unionens toldområde, til at transportere dem til det sted, som anvises af toldmyndighederne, således at toldmyndighederne har mulighed for om nødvendigt at kontrollere, om varerne er EU-varer eller ikke-EU-varer. 
            
            
               (9)Henvisningen i artikel 136 i forordning (EU) nr. 952/2013 til samme forordnings artikel 141 bør udgå, så det står klart, at artikel 141, stk. 1, der udelukker anvendelsen af visse bestemmelser på varer transporteret under en forsendelsesprocedure, også finder anvendelse, når ikke-EU-varer på ny føres ind i Unionens toldområde efter midlertidigt at have forladt det ad sø- eller luftvejen direkte.  
            
         
         
            
               (10)Henvisningen i artikel 136 i forordning (EU) nr. 952/2013 til samme forordnings artikel 144-149 vedrørende midlertidig opbevaring bør også udgå. Disse regler finder i forvejen ikke anvendelse på EU-varer, og deres udelukkelse for ikke-EU-varer er en fejl, der bør rettes. 
            
            
               (11)Denne forordning bør træde i kraft hurtigst muligt for straks at sikre effektivt tilsyn med varer — 
            
            
               VEDTAGET DENNE FORORDNING:
            
            
               Artikel 1
            
            
               I forordning (EU) nr. 952/2013 affattes artikel 136 således: 
            
            
               "Artikel 136
            
            
               Varer, der midlertidigt har forladt Unionens toldområde ad sø- eller luftvejen 
            
            
            
               1. 
                     Artikel 127-130 og 133 finder ikke anvendelse, når ikke-EU-varer føres ind i Unionens toldområde efter midlertidigt at have forladt dette område ad sø- eller luftvejen, såfremt de er blevet transporteret direkte uden stop uden for Unionens toldområde.
            
            
               2. 
                     Artikel 127-130 og 133 finder ikke anvendelse, når EU-varer, hvis toldmæssige status som EU-varer skal fastslås i henhold til artikel 153, stk. 2, føres ind i Unionens toldområde efter midlertidigt at have forladt dette område ad sø- eller luftvejen, såfremt de er blevet transporteret direkte uden stop uden for Unionens toldområde.
            
            
               3. 
                     Artikel 127-130 og artikel 133, 139 og 140 finder ikke anvendelse, når EU-varer, som i overensstemmelse med artikel 155, stk. 2 transporteres, uden at deres toldmæssige status ændres i, føres ind i Unionens toldområde efter midlertidigt at have forladt dette område ad sø- eller luftvejen, såfremt de er blevet transporteret direkte uden stop uden for Unionens toldområde. "
            
            
               Artikel 2
            
            
               Denne forordning træder i kraft dagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den .
            
            
               
                  På Europa-Parlamentets vegne
                        På Rådets vegne
               
               
                  Formand
                        Formand
               
            
         
         
            
                  
                     (1)
                  EUT L 269 af 10.10.2013, s. 1.
               
               
                  
                     (2)
                  Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (EUT L 269 af 10.10.2013, s. 1).